Modelagentskap se baas in hof vir beweerde verkragting, kinderpornoDawie de Villiers Maandag in die hof. Foto: ANA Arveena Persad, die staatsaanklaer, het die lys van 38 aanklagte waarop Dawie de Villiers (35) teregstaan in die hof voorgelees. De Villiers het baie selfversekerd in die beskuldigdebank voorgekom en het ŉ bandopnemer saamgebring wat hy gedurende die verrigtinge voor hom neergesit het. De Villiers, ŉ inwoner van Kemptonpark aan die Oos-Rand, is die eienaar van Model South Africa. Hy word onder meeer daarvan beskuldig dat hy ŉ 14-jarige meisie in 2011 in Rustenburg seksueel aangerand het. In dieselfde jaar het hy na bewering ŉ 15-jarige meisie van Kemptonpark verkrag. Persad het aangevoer dat De Villiers die meisie voorberei het deur haar te vra om foto’s van haar geslagsdele aan hom te stuur en met hom in ŉ verhouding te wees. Nog ŉ aanklag teen De Villiers hou verband met ŉ voorval tussen 2006 en 2007 in Alberton toe hy glo ŉ volwasse vrou seksueel aangerand het. Hy het ook na bewering in 2008 SMS-boodskappe aan ŉ minderjarige gestuur waarin hy eksplisiete seksuele versoeke aan haar rig. Van die 38 aanklagte is 11 vir bedrog en diefstal van meer as R200 000. Die saak sal Woensdag hervat word.